section_heading: Međusobna indukcija
paragraph_text: Priključi se električna zavojnica na strujni krug u kojem se nalazi tipkalo i akumulator. Uz spomenutu zavojnicu stavimo drugu, na čije je krajeve priključen galvanometar. Čim se tipkalom ukopča električna struja, kazaljka galvanometra pomaknut će se i odmah vratiti u početni položaj. Ista će pojava nastati kad prekinemo struju ili je jačamo odnosno slabimo. Naime, svaka promjena električne struje koja nastane kod ukapčanja i iskapčanja, odnosno jačanja ili slabljenja struje, izaziva promjenu magnetskog toka u obje zavojnice. Jedna zavojnica utječe na drugu jer su magnetski spojene, to jest cijeli im je magnetski tok ili jedan njegov dio zajednički. Prema tome vidimo da između dva strujna kruga može postojati veza preko magnetskoga polja iako nemaju metalnu vezu. Uzajamno djelovanje dvaju ili više strujnih krugova koji su međusobno vezani magnetskim tokom zove se međusobna indukcija.